SON'VARACHIM SUNGTTAM:
Nim'nno Pordo!
 "Ani tachi praktis kednam korop tor? Tiatr suru zatoch panch mintam uprant? " Mhojea hea vicharan to hanslo, punn zap kaddunk nam. Tea uprant anik don vegllea vixoyancher uloytoch, ami dogui ap-aplie vatten geleanv. Bosint bosun ghora vechie vatter astanam mhojem mon oxench tea vollkicheachea tiatrachea 'nim'nno pordo' vixoyacher bhonvadde marunk laglem. Hacho anik panch disam uprant tiatr... to-ui zalear spordhe khatir.... Ani azunui boroun sompunk nam! Hachem oxem kiteak kay? Tiatr borovp tor hachi avodd zalear, tannem to kednam boroun sompounk zay aslo! Kiteak monis jednam aplie avddichim kamam korunk hatant gheta, tednam to tim kamam umedi itleach nettan sompoylea bogor ravonam. Oxem asa zalear, magir tiatr borovp hi tachi avodd koxi mhonnum yeta? Dusrem, spordhe khatir hacho tiatr anik panch disamni machier yeuncho asa, punn azunui hacho nim'nno pordo boroun zaunk nam! "Tiatr suru zaunk panch mintam-i astanam mhojean to toyar korunk zata" oxem mhonnpi ho monis aplie kolek kitlem mhotv dita, aplie kolek kitlem mol dita ani aplie kole kodden kitlo gombhir asa tem disun yeta. Tiatr prokarak to khoinchie nodren polleta tem-ui borounk naslolea okxoramni vachunk mellta. Hea soglleavelean xevttim ek gozal thavi zata - Tiatr prokarak vhoddlemxem mhotv dinant.... . tiatr mhollear kitem-i dakoylear cholta.... Tiatr prokorak konnuch man dinam.
 Khubxe pavtti kaim tiatr borovpiamni "hanvem tiatracho nim'nno pordo boroynastanam tiatr dakoylo, ani sonvsarant hem fokot tiatristuch korunk sokta" oxem-i uloylolem hanvem aikolam. Apnnachi kat samballunk ani apli chuk hi chuk nhoy mhonn dakounk tea tiatr borovpianchea oslea dubllea chintpantlean Tiatr prokar koso girest zatolo ani Tiatr koso fuddem vetolo?
 Tiatr ho ek sahitik prokar. Dekun Tiatr borovp mhollear aplea bottam voilo panch mintancho khell zaunk sokonam. Tiatr borovpian aplem sahitya patranchea rupan machier ubem kortolo ani tanchie udorim Tiatr prokarachem vorteponn, mhotv, mol ani gombhirponn somazak dakoytolo zalear, taka poilim apnnakuch hio sogllio gozali somzupachio astat. Tednanch taka Tiatr prokaracho thav kollun yetolo. Mol kollun yetolem. Mhotv somzotolem. Apunnuch zaun tea prokarak man-mol ani mhotv dinam, zalear ti gozal korpant kosloch orth nam oxench mhonnchem poddta. Ji gozal je meren apnnak avddonam ti gozal magir dsureak koxi avoddtoli? Apunn apliech gozalik mol-mhotv dinam zalear dusro kiteak ditolo?
 Oxi nim'nnea pordeachie gozali nimitan ekar-ek oxim chintnam monant gholltanam, xevttim hanv thikannear pavlom.... Ani mhojea monantlo nim'nno pordo thoinch thamblo!
 Oxi nim'nnea pordeachie gozali nimitan ekar-ek oxim chintnam monant gholltanam, xevttim hanv thikannear pavlom.... Ani mhojea monantlo nim'nno pordo thoinch thamblo! 